**ΚΡΑΥΓΗ ΑΓΩΝΙΑΣ ΤΩΝ ΓΟΝΕΩΝ & ΚΗΔΕΜΟΝΩΝ ΓΙΑ ΤΗΝ ΒΙΩΣΙΜΗ ΛΕΙΤΟΥΡΓΙΑ ΤΟΥ ΣΙΚΙΑΡΙΔΕΙΟΥ**

Χαιρετίζουμε άλλη μία προσπάθεια προς την σωστή κατεύθυνση, όπως την συμφωνία του Δ.Σ. του Ιδρύματος με τον Δήμο Αμαρουσίου για την έναρξη των εργασιών συντήρησης και επισκευής του κτιρίου του Σικιαριδείου ώστε να επαναλειτουργήσει το ΚΔΑΠ – ΜΕΑ που θα εξυπηρετεί αποκλειστικά τα παιδιά του Δήμου Αμαρουσίου.

***Το αγωνιώδες ερώτημα των Γονέων & Κηδεμόνων της Ένωσής μας όμως παραμένει αναπάντητο. Τι γίνεται με την λειτουργία του καθ' αυτού Ιδρύματος που φιλοξενεί σήμερα 85 εκπαιδευόμενους και καλύπτει ευρύτερες περιοχές;***

Υπάρχει από την Πολιτεία σχέδιο εξυγίανσης και βιώσιμης ανάπτυξής του όπως επανειλημμένα έχουμε ζητήσει με ανακοινώσεις μας, τόσο εμείς που εκπροσωπούμε τα ωφελούμενα παιδιά μας, όσο και οι εργαζόμενοι που αγωνιούν για το μέλλον τους στις δύσκολες εποχές που διανύουμε;

Η Διοίκηση ακολουθεί άραγε συγκεκριμένο πλάνο δράσης ή ενδεχομένως συνεχίζει την διαχειριστική πολιτική του παρελθόντος, με αναβολές υποχρεώσεων που ποτέ δεν εξαλείφονται και συσσώρευση νέων ελλειμμάτων που οδηγούν σε αδιέξοδα;

Αρκούν από μόνα τους τα παραπάνω έργα για να αναβαθμίσουν το Ίδρυμα σε ΚΔΗΦ με αντίστοιχη αύξηση του νοσηλίου από τον ΕΟΠΥΥ και πότε θα γίνει αυτό; Μήπως πάλι το Ίδρυμα γίνει μοχλός εφήμερης προβολής ορισμένων όπως έχουμε διαπιστώσει να συμβαίνει κατά την περίοδο της πρώτης μας θητείας;

Σαν Ένωση Γονέων & Κηδεμόνων των άμεσα ενδιαφερόμενων που δυστυχώς δεν μπορούν να υπερασπίσουν τα δικαιώματά τους - και που παρά το επαναλαμβανόμενο αίτημά μας για την θεσμική συμμετοχή μας στο Δ.Σ. του Ιδρύματος, κανείς από την Πολιτεία δεν ευδόκησε να το ικανοποιήσει - ζητάμε επί τέλους ξεκάθαρες απαντήσεις. Άλλα περιθώρια πλέον δεν υπάρχουν, για ευχολόγια και ανεκπλήρωτες υποσχέσεις.

Δυστυχώς η συγκυρία της πανδημίας δυσχεραίνει τις ζωές όλων μας. Μπορεί όμως να γίνει ευκαιρία, με την βοήθεια οργανωμένου σχεδίου, την συνδρομή όλων των εμπλεκομένων : Πολιτείας - Διοίκησης- Γονέων & Κηδεμόνων - Εργαζομένων να οδηγήσουμε το Ίδρυμα εκεί που αξίζει να βρίσκεται προς όφελος - κατά πρώτον και κύριον λόγον, όπως όλοι το επικαλούνται, πολλάκις δε δι ανέξοδων λόγων και μόνον - της αξιοπρεπούς και ισότιμης διαβίωσης των παιδιών μας στην Κοινωνία.

Εμείς λοιπόν, θέλοντας να ξεκαθαρίσουμε πρώτοι την θέση μας απέναντι στη ζοφερή κατάσταση που βρίσκεται το Ίδρυμα σήμερα, κάνουμε την παρακάτω τοποθέτηση-πρόταση:

Στην περίεργη αυτή συγκυρία της πανδημίας κατανοούμε τον αγώνα των εργαζομένων να υπερασπίσουν την δουλειά τους και να επιδιώκουν την πλήρη επαναλειτουργία του Ιδρύματος. Δικαιολογούμε όμως απόλυτα και τους φόβους της πλειοψηφίας των Γονέων & Κηδεμόνων απέναντι στους κινδύνους που αντιμετωπίζουν τα παιδιά μας τα οποία αντικειμενικά δυσκολεύονται να πειθαρχήσουν στα υποδεικνυόμενα μέτρα ασφάλειας.

Εννοείται, βέβαια, ότι η πλήρης επαναλειτουργία του Ιδρύματος δεν μας βρίσκει αντίθετους, δεδομένου ότι αφενός οι εργαζόμενοι θα μπορέσουν, εφόσον το επιθυμούν, να επιστρέψουν στις θέσεις εργασίας τους και αφετέρου δεν υποχρεούνται οι Γονείς & Κηδεμόνες να στείλουν τα παιδιά τους στους χώρους κατάρτισης, εάν και εφόσον δεν το επιθυμούν και μπορούμε ταυτόχρονα να συνεχίσουμε να παλεύουμε για την εξασφάλιση των κατάλληλων συνθηκών για την εύρυθμη λειτουργία του.

Εδώ λοιπόν είναι η ευκαιρία, για το Ίδρυμα, εφ' όσον υπάρχει η βούληση από την Πολιτεία να βρει τον τρόπο χρηματοδότησης των αναγκαίων έργων για την μετατροπή του σε ΚΔΗΦ, και πρέπει να το κάνει άμεσα, έχοντας χρόνο κατά την διάρκεια του θέρους, ώστε όταν ανοίξει και πάλι από Σεπτέμβριο αυτό να γίνει με κανονικές προϋποθέσεις.

**Μην κρυβόμαστε πίσω από το δάχτυλό μας,** είναι **η μοναδική λύση για να σταματήσει το Ίδρυμα να παράγει ελλείμματα και να μπορέσει να επιβιώσει** και **έχοντας σαν εγγυητή την θεσμική παρουσία συμμετοχής των Γονέων στο Δ.Σ. του Ιδρύματος.**